Vikinggarden Avaldsnes ble bygget som del av et eksperimentelt arkeologisk forskningsprosjekt for å få ny kunnskap om vikingtidens byggeskikk. Dette skjedde i samarbeid med Arkeologisk museum i Stavanger. Gården har rekonstruerte bygninger fra flere steder i Rogaland. Langhuset stod ferdig i 1997, siden er det kommet til leidangsnaust, rundhus, grophus og flere mindre bygninger. Vikinggården brukes som historisk leirskole, men er åpen for turister i sommersesongen. Hvert år i juni arrangeres det en Vikingfestival her.